Tove Videbæk (KRF), 2003-05-27:
Presset på de børnepsykiatriske afdelinger er historisk højt, og det er jo den dybt beklagelige virkelighed bag denne her forespørgselsdebat.
Psykiske lidelser er af flere grunde et stort og svært område at tage fat på, og psykiske lidelser er desværre stadig et noget tabuiseret område.
Vi har ofte lidt svært ved at tale om psykiske lidelser, måske fordi vi ikke kan se en psykisk lidelse på samme måde som f.eks. et brækket ben.
Det er selvsagt et stort problem i sig selv, og problemet er bestemt ikke mindre for de mange børn og unge, der lider af psykiske lidelser, idet disse børn i mange tilfælde har endnu sværere ved at forholde sig til deres lidelse og gøre opmærksom på deres særlige behov.
Samtidig ved vi, at selvmordstallet er vokset, ja faktisk flerdoblet i de senere år for aldersgruppen 15-19-årige piger.
Det kan ikke understreges nok, hvor vigtigt det er, at børn med psykiske lidelser tilbydes den bedste behandling, der overhovedet findes, og så snart som muligt.
Børne- og ungdomsårene er på mange måder helt afgørende for resten af livet.
Det er i barndommen, de spor, som et menneske vil følge resten af livet, lægges.
Angst, depression, anorexi osv. er psykiske lidelser, der kan give svære ar resten af livet på børn og unge, og derfor gælder det om at gribe ind så tidligt som muligt med en god og kompetent behandling.
Derfor støtter jeg varmt forslaget om, at der skal arbejdes hen imod en behandlingsgaranti, så børn og unge højst må vente 2 måneder på psykiatrisk behandling.
I børne- og ungdomsårene går den personlige udvikling så utrolig hurtigt, og derfor kan det være meget længe at bære rundt på en tung depression i måske mere end et år, mens kammeraterne er i fuld gang med at prøve vingerne af. Men naturligvis er det ustyrlig vigtigt, at barnet og den unge får den rigtige behandling, og en forudsætning for at finde den rigtige behandling i hvert enkelt tilfælde er bl.a., at der er speciallæger nok.
Derfor skal uddannelseskapaciteten også øges, så antallet af fagpersoner står mål med det faktiske behov. Kristeligt Folkeparti kan ligeledes støtte forslaget om at forpligte amter og kommuner til at føre ventelistestatistik på området, så det løbende kan konstateres, om indsatsen på området lever op til forventningerne.
Endelig er Kristeligt Folkeparti også meget enig i behovet for at sikre yderligere dataopsamling og forskning på området.
Det er en helt afgørende forudsætning for en god, kompetent, relevant behandling, at der i behandlingssystemet er tilstrækkelig viden om udviklingen og omfanget af de forskellige lidelser.
Det er min helt klare opfattelse, at der er behov for mere viden også om årsagerne til, at stadig flere børn har behov for psykologbehandling eller andre former for behandling.
Vi ved ganske enkelt ikke nok om baggrunden for, at flere og flere børn og unge kæmper med psykiske lidelser af den ene eller den anden art.
Derfor er jeg også glad for, at den sætning kom med, vedrørende at vi skal analysere og dermed finde årsagerne til det stigende pres i børne- og ungdomspsykiatrien.
Det store spørgsmål er, hvorfor der netop nu sker den voldsomme stigning i antallet af børn og unge med psykiske lidelser.
Hvorfor er der denne udvikling?
Hvad gør vi som samfund, som skoler, som familier forkert over for børnene?
Min egen personlige opfattelse er, at det måske også kan have noget at gøre med den øgede individualisering i samfundet og sammenbruddet i fundamentale fællesskaber som familien og det lokale fællesskab.
Eksempelvis er skilsmisser et enormt problem for børnene.
Skilsmisser vil helt uundgåeligt give ar på sjælen, især hos børnene, der rammes.
Derfor bør indsatsen over for børn med psykiske lidelser også anlægges bredt.
Så Kristeligt Folkeparti kan støtte det forslag, som vi også er medforslagsstiller på.